钦定古今图书集成/明伦汇编/官常典/第617卷 > 王衡
## 钦定古今图书集成/明伦汇编/官常典/第617卷 > 王衡

按《松江府志》：“衡字宗铨，山西稷山人。少以神童称。天
顺八年进士，知淳安县，召为监察御史。成化十四年，
知松江府。方正清严，人不敢干以私，止息嚚讼，非死
囚未尝系狱，囹圄数空。民运至瓜洲、淮安交兑者苦
官军摧剥，有司不敢言。衡奏其弊，请就支于本仓，且
劾总兵官不戢军士。奉旨约束，二运皆停。中贵人以”
织造至，多所需索，衡以法裁之，皆敛手不敢肆。兴学
校，重经术，宾礼贤俊，诸生见者与之均礼。在官七年，
清介如一日。丁内艰，去。府舍一物以上，皆命吏籍之，
以待继者，即醯酱亦然。累官至陕西布政使。